คำสั่งหัวหน้าคณะรักษาความสงบแห่งชาติ ที่ 8/2561 เรื่อง ยกเลิกบทบัญญัติบางประการในคำสั่งหัวหน้าคณะรักษาความสงบแห่งชาติว่าด้วยการแก้ไขปัญหาการทำการประมงผิดกฎหมาย ขาดการรายงาน และไร้การควบคุม

คำสั่งหัวหน้าคณะรักษาความสงบแห่งชาติ
ที่ ๘/๒๕๖๑
เรื่อง
ยกเลิกบทบัญญัติบางประการในคำสั่งหัวหน้าคณะรักษาความสงบแห่งชาติว่าด้วย
การแก้ไขปัญหาการทำการประมงผิดกฎหมาย
ขาดการรายงาน และไร้การควบคุม

ตามที่ได้มีการบังคับใช้คำสั่งหัวหน้าคณะรักษาความสงบแห่งชาติเกี่ยวกับการแก้ไขปัญหาการทำการประมงผิดกฎหมาย
ขาดการรายงาน และไร้การควบคุม ไปแล้วจำนวนหลายฉบับ จนทำให้สภาพปัญหาต่าง ๆ
ที่เกิดขึ้นอย่างรวดเร็วได้รับการแก้ไขได้อย่างทันท่วงที
จนสามารถปฏิรูประบบการบริหารจัดการเรือที่ใช้ทำการประมง การขนถ่ายสัตว์น้ำ
การเก็บรักษาสัตว์น้ำ
ตลอดจนการปรังปรุงมาตรการในการควบคุมและเฝ้าระวังการทำการประมงโดยไม่ชอบด้วยกฎหมายได้อย่างมีประสิทธิภาพและสอดคล้องกับมาตรฐานสากล
จนกระทั่งในปัจจุบันได้มีการนำหลักเกณฑ์วิธีการในการแก้ไขปัญหาการทำการประมงผิดกฎหมาย
ขาดการรายงาน และไร้การควบคุม ตามที่กำหนดไว้ในบรรดาคำสั่งหัวหน้าคณะรักษาความสงบแห่งชาติหลายประการไปบัญญัติไว้ในพระราชกำหนดการประมง
พ.ศ. ๒๕๕๘ และที่แก้ไขเพิ่มเติม เป็นการเฉพาะแล้ว  ดังนั้น
เพื่อให้การบังคับใช้กฎหมายมีเอกภาพและไม่เกิดความสับสนแก่ผู้ที่จะอยู่ภายใต้การบังคับใช้กฎหมายว่าจะต้องปฏิบัติตามกฎหมายฉบับใด
จึงสมควรยกเลิกบทบัญญัติในคำสั่งหัวหน้าคณะรักษาความสงบแห่งชาติบางฉบับ
เพื่อมิให้มีความซ้ำซ้อนกับบทบัญญัติที่ได้นำไปกำหนดไว้แล้วในกฎหมายว่าด้วยการประมง
เพื่อป้องกันมิให้เกิดปัญหาในการบังคับใช้และการตีความกฎหมาย
อีกทั้งยังเป็นการปฏิรูปกฎหมายของประเทศให้มีเอกภาพและมีเพียงเท่าที่จำเป็นตามที่รัฐธรรมนูญได้บัญญัติไว้

อาศัยอำนาจตามความในมาตรา
๒๖๕ ของรัฐธรรมนูญแห่งราชอาณาจักรไทย ประกอบกับมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติ โดยความเห็นชอบของคณะรักษาความสงบแห่งชาติ
จึงมีคำสั่ง ดังต่อไปนี้

ข้อ ๑  ให้ยกเลิกข้อ
๖ ข้อ ๘ ข้อ ๙ ข้อ ๑๐ ข้อ ๑๑ ข้อ ๑๓ ข้อ ๑๘ ข้อ ๑๙ ข้อ ๒๐ ข้อ ๒๑ และข้อ
๒๒ ของคำสั่งหัวหน้าคณะรักษาความสงบแห่งชาติ ที่ ๑๐/๒๕๕๘ เรื่อง
การแก้ไขปัญหาการทำการประมงผิดกฎหมาย ขาดการรายงาน และไร้การควบคุม ลงวันที่ ๒๙
เมษายน พุทธศักราช ๒๕๕๘

ข้อ ๒  ให้ยกเลิกข้อ ๒ ข้อ ๓ และข้อ ๔
ของคำสั่งหัวหน้าคณะรักษาความสงบแห่งชาติ ที่
๒๔/๒๕๕๘ เรื่อง การแก้ไขปัญหาการทำการประมงผิดกฎหมาย ขาดการรายงาน และไร้การควบคุมเพิ่มเติม
ลงวันที่ ๕ สิงหาคม พุทธศักราช ๒๕๕๘

ข้อ ๓  ให้ยกเลิกข้อ
๒ (๒) ของคำสั่งหัวหน้าคณะรักษาความสงบแห่งชาติ ที่ ๔๒/๒๕๕๘ เรื่อง
การแก้ไขปัญหาการทำการประมงผิดกฎหมาย ขาดการรายงาน และไร้การควบคุม
เพิ่มเติมครั้งที่ ๒ ลงวันที่ ๑๑ พฤศจิกายน พุทธศักราช ๒๕๕๘

ข้อ ๔  บรรดาความผิดตามข้อ ๖ (๒) ประกอบข้อ ๑๘ ของคำสั่งหัวหน้าคณะรักษาความสงบแห่งชาติ
ที่ ๑๐/๒๕๕๘ เรื่อง การแก้ไขปัญหาการทำการประมงผิดกฎหมาย
ขาดการรายงานและไร้การควบคุม ลงวันที่ ๒๙ เมษายน พุทธศักราช ๒๕๕๘
ที่เกิดขึ้นก่อนวันที่พระราชกำหนดการประมง พ.ศ. ๒๕๕๘
ใช้บังคับและอยู่ระหว่างการดำเนินคดีหรือการบังคับคดีตามคำพิพากษาของศาลให้ดำเนินคดีนั้นตามกฎหมายซึ่งใช้บังคับอยู่ในวันก่อนวันที่คำสั่งนี้ใช้บังคับต่อไป
จนกว่าการดำเนินคดีหรือการบังคับคดีนั้นจะถึงที่สุด

ข้อ ๕  ในกรณีที่เห็นสมควร
นายกรัฐมนตรีหรือคณะรัฐมนตรีอาจเสนอให้คณะรักษาความสงบแห่งชาติเปลี่ยนแปลงคำสั่งนี้ได้

ข้อ ๖[๑]  คำสั่งนี้ให้ใช้บังคับตั้งแต่วันประกาศในราชกิจจานุเษกษาเป็นต้นไป

สั่ง ณ วันที่ ๒๔ เมษายน
พุทธศักราช ๒๕๖๑
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

ปวันวิทย์/จัดทำ
๑
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๙๓ ง/หน้า ๑๓/๒๔ เมษายน ๒๕๖๑